Ok ganz ehrlichgseit hett de PNH nid so vill gates. Ich glaub es sind öppe 12 wos hett. Bi nid ganz sicher. öppe 30 Abflüg pro Tag in öppe 13 Richtige. Mir sind also Richtig Kuala Lumpur, Malaysia gfloge. Es isch em Chouen si erscht Flug gsi. Für mi natürlich e grossi Ehr gsi, dass ich do ha dörfe dr Begleiter sy. Wenn ich so zrugg dängg wie lang ich mi uff mi erscht Flug ha gfreut, und wies gsi isch… E riise Sach. Für Ihn isch es erscht si zweiti Usslandreis gsi.  Mir sind also in KUL acho  und promt hani mi Natel im Flugi lo ligge. Bis sofort go aamälde. Und promt hani am Tag druff e Telefon becho, dass si mi Mobile gfunde händ! (Papi, bi mir hetts klappt ;). Mega cool.  Am Flughafe sind mir vom CK und sinere Fründin abgholt worde. Är isch defür verantwortlich, dass das überhaupt zstand cho isch. Mir sind denn also am Malaysia F1 Court verbii richtig Kuala Lumpur gfahre. Für mi isch es e Art wie heime cho gsi, will Kuala Lumpur isch rächt witt entwicklet. Einzig dass ich no nie in emne  Muslimisch prägte Land gsi bi. Aber de Chouen, für ihn isch es e Iitauche in e Wält gsi, wo är absolut nonig kennt hett. Ich weiss nid genau, wies ihm inecho isch, aber ich has irgendwie no heftig gfunde, will es isch wirklich alles so anders gsi wie in Kambodscha. Ich muess en denn no froge. Aber är isch mega glücklich gsi. Uff alli fäll händ mer denn sehr interessanti gspröch gha mit em CK und em Mr. Simon, vermuetlich unserem zuekünftige Partner. De Mr. Simon sammlet in Europa defäkti  Multifunktionsdrucker yy (also die grosse Kopier, Druck, Scan, Faxmaschine), schifft si uff Malaysia und losst si do widr Här richte. Denn verkauft är si witter. Bi absolut begeisteret vo däm wo är macht. Und är würd gärn in Kambodscha Fuess fasse. Und ich ha sgfühl, das isch öppis wo potential hett. Aber zerscht müend d'Vorussetzige mit em Chouen sinere Firma gschaffe wärde. Und do chumm jetzt ich ins Spiil.  Mir isch jetzt wirklich klar worde, wo ich bruucht wird. Wiso ich eigendlich do bi. Und zwar bruucht de Chouen  und sini Firma gwüssi Strukture wo für uns Schwizer sälbstverständlich sind, aber do relativ inexistänt. Und do gönd mer jetzt dra. Das ganze muess natürlich sehr vorsichtig passiere. Bi gspannt, wie mer do vorwärts chömme. Aber ich freu mi uff die Herussvorderig.  Mir händ also in Malaysia in verschideni Gschäfter dörfe iineluege. E Spedition sind mer go aluege, wo dr CK si IT business macht, mit em Mr. Simon sind mer in emne Kleikreditunternäme gsi. Isch alles sehr iidrücklich gsi. Gässe händ mer au  super. Chinesisch so wienis bis jetzt no nie gha ha. Sight Seeing hetts au e bitz gä. Halt vor allem uss em Auto use. Aber immerhin hani d'Petronas Towers gse. Und dir wüssed jo wie ich freud an Hochhüser ha.  Am letschte oobe sind mer denn no go PC shoppe. Mir händ 2 Laptop bstellige gha zum mitbringe. PC Stuff isch in Kambodscha sehr tür und schwer erschwinglich. Denn sind mer also ine Shoppingzenter wo nur IT Sache verkauft wärde. 6 Stockwärk und öppe 50 Shops pro Stockwärk. E riise Spiilzüglade für e  chli grösseri buebe ;). Sblöde isch, dass me für jede Notebook öppe 10 Aagebott findet. Bi dene Agebott gots aber nid nur um Priise, sondern au um das wome alles dezue gratis kriegt. Zu däm Notebook woni denn also kauft ha für öppe 750$ hetts no zuesätzliche Arbetsspeicher 2GB, e USB Hub, E Schutz fürd Tastatur, e Laptoptäsche, e Putzset, E Chüeler etc gä. Do mir 2 Notebooks kauft händ, händ mer am schluss e ganze Plastiksack voll Zuesatzgschänkli gha. Sött me in dr Schwiz au iifüere.  Vor em  zruggfliege isch alles chli hastig worde. Unser Pimpts Taxi hett also no dringend miesse go tanke, und irgendwie isch das lang gange und denn isch die Stund fahrt no bitz länger gange. Ich ha doch no müesse mi Natel wo gfunde worde isch go hole. De armi Choeun. Wos denn langsam äng worde isch und ich mi Natel immernonig gfunde ha bini glaub e bitz schwiirig worde. Aber är isch ruhig blibe. Schlussändlich sind mer denn inklusive Natel brav iicheckt und bim Boarding gsi. 1 Stund zfrieh. Psssssssssst, nid witter  verzelle.  Dehei aacho (shit isch das komisch, wenn ich vo "dehei acho" red und demit Phnom Penh mein…) hett mi de Martin abgholt. Shett vill zverzelle und zberede gä. Denn sind mer grad no zämme go znacht ässe. Ha mit em Martin do e verantwortliche wo wirklich toll isch. Und unseri Zämmearbet cha glaub wirklich funktioniere.